Oso formigueiro xigante

Os **oso formigueiro xigante**, (*Myrmecophaga tridactyla*) é unha especie de mamífero placentario da orde dos pilosos e familia dos mirmecofáxidos, a única actualmente vivente do xénero *Myrmecophaga*, que habita en América Central e do Sur.

## Taxonomía 
### Descrición 
O xénero foi descrito orixinalmente no ano 1758 polo científico, naturalista, botánico e zoólogo sueco Carl von Linné, o creador dos fundamentos para o esquema moderno da nomenclatura binomial e o fundador da moderna taxonomía. A descrición realizouna ao mesmo tempo que a da súa especie tipo, *Myrmecophaga tridactyla*. A publicación efectuona na décima edición do seu *Systema naturæ*.

#### Outras especies 
Ademais desta especie, describiuse outra extinta, *Myrmecophaga caroloameghinoi* † (Kraglievich, 1934).

E nos primeiros anos do século XXI, o zoólogo neerlandés —nacionalizado brasileiro— Marcus Gerardus Maria van Roosmalen, deu a coñecer a existencia dunha terceira especie do xénero *Myrmecophaga*, a que sería a segunda vivente, o chamado oso formigueiro xigante arborícola. Porén, este novo taxon aínda non conta cunha descrición formal. Segundo o propio van Roosmalen, esta nova especie ten a particularidade de gabear pola árbores, algo que non fai a especie vivente tradicional. Aínda non logrou encontar restos dalgún espécime que permita unha publicación respectando as normas impostas polo Código Internacional de Nomenclatura Zoolóxica (ICZN), pero logrou filmalo en vídeo no seu ambiente natural, a selva tropical amazónica do centro-norte do Brasil.

### Etimoloxía 
O nome deste xénero Linneo formouno co primeiro elemento do latín científico *Myrmeco-*, tirado do grego antigo μύρμηξ ηκος *mýrmēx -ēkos*, "formiga", e o segundo elemento *-phaga*, do grego φάγος *phágos*, "comellón". Literalmente: "os comedores de formigas".

### Subespecies 
Segundo *Mammals Species of the World* e o SIIT e distínguense as seguintes subespecies:

***Myrmecophaga tridactyla*** Linnaeus, 1758
* *Myrmecophaga tridactyla artata* Osgood, 1912
* *Myrmecophaga tridactyla centralis* Lyon, 1906
* *Myrmecophaga tridactyla tridactyla* Linnaeus, 1758 (Sinónimo: *Myrmecophaga tridactyla iubata* Weid, 1826)

## Características 
O corpo do oso formigueiro xigante mide entre 100 e 120&nbsp;cm de lonxitude, e a súa cola de 60 a 90&nbsp;cm; pesa entre 25 e 39&nbsp;kg. A especie extinta era menor.

Conta cun fociño moi alongado e de forma cónica, e unha igualmente alongada lingua de 60&nbsp;cm, recuberta por unha substancia adherente que lle permite recolectar o seu alimento: formigas e térmites, que caza nos seus grandes e fortes niños (formigueiros e termiteiros), que rompe utilizando as súas poderosas garras curvas presentes nas súas patas dianteiras. Carece de dentes. Ten unha cola de abundantes, longos, grosos e mestos pelos, que emprega como abrigo para cubrir o seu corpo durante as noites frías.

## Distribución e hábitat 
O osos formigueiro xigante distribuese por América Central e no norte e centro de América do Sur. Orixinariamente presentaba poboacións desde Belize polo norte até Uruguai polo sur. A destrución do seu hábitat e a caza ilegal convertérono nunha especie en retroceso numérico, provocando a súa total extinción en Guatemala, O Salvador e o Uruguai. e posibelmente en Belize.

En todos os países de Centroamérica xa é un animal moi raro.

As poboacións suramericanas encóntranse en mellor estado de conservación, chegando as máis austrais ao norte da Arxentina.

A especie extinta habitou máis ao sur, alcanzando os 39° S na zona de Monte Hermoso, ao suroeste da provincia de Buenos Aires, no centro-leste da Arxentina.

## Estado de conservación 
A Unión Internacional para a Conservación da Natureza e dos Recursos Naturais (UICN) cualificou na actualidade (2014) a situación da especie como **vulnerábel** (*VU*). Estima que as súas maiores ameazas son a perda dos seus e hábitats en moitas partes da súa área de dispersión, en particular para as poboacións de América Central. Nos lugares onde a especie habita en zonas de pasteiros é particularmente susceptíbel aos incendios. No Brasil, a queima de plantacións de cana de azucre antes da súa colleita leva á morte dun número significativo de osos formigueiros xigantes debido a queimaduras severas. Moitois animais morren ás veces atropelados nas estradas o atacandos por cans. Moitos cázanse para alimento ao longo da súa área de distribución, ademais de seren cazados como se dunha praga se tratase, para telos como mascotas ou para o comercio ilegal.

## Galerías 
**Nota:** Prema sobre cada imaxe para ampliala. 

Gr. Ameisenbär auf Futtersuche.JPG
Myrmecophagus tridactyla LoroParqueTenerife kjempemaursluker IMG 5044.JPG
Myrmecophaga tridactyla.jpg
Giant anteater 5081.jpg

Ficheiro:Myrmecophaga tridactyla -Detroit Zoo, Michigan, USA-8a (1).jpg|Coa lingua retraída.Zoo de Detroit.
Ficheiro:Myrmecophaga tridactyla -Detroit Zoo, Michigan, USA-8a.jpg|Coa lingua estendida.Zoo de Detroit.
Ficheiro:Myrmecophaga tridactyla - Phoenix Zoo.jpg|Vista de perfil. Zoo de Phoenix
Ficheiro:Giant Anteaters - Brevard Zoo - Flickr - Rusty Clark (6).jpg|Probabelmente á busca de insectos, nun tronco morto. Zoo de Brevard (Carolina do Norte).
Ficheiro:Giant Anteater with child.jpg|Femia adulta coa súa cría no lombo. Zoo de San Diego (San Diego).

## Notas 
## Véxase tamén 
### Bibliografía 
* McKenna, Malcolm C. & Bell, Susan K. (1997): *Classification of Mammals Above the Species Level*. Nova York: Columbia University Press. ISBN 978-0-231-11013-8.
* Nowak, Ronald M. (1999): ''Walker's Mammals of the World*. 6ª ed. Baltimore, Maryland, EE. UU.: The Johns Hopkins University Press. ISBN 978-0-8018-5789-8.
* Wilson, D. E. & Reeder, D. M., eds. (2005): *Mammal Species of the World: A Taxonomic and Geographic Reference* 3rd ed. Baltimore, Maryland, USA: The Johns Hopkins University Press. ISBN 978-0-8018-8221-0.

### Outros artigos 
* Pilosos
* Mirmecofáxidos

### Ligazóns externas 
* *Myrmecophaga* Linnaeus, 1758  en Fossilworks .
* *Myrmecophaga tridactyla* na ADW.
* *Myrmecophaga tridactyla'' na EOL. Informacións, imaxes e mapas de distribución